《题祁门陈友章十景卷 其五 鼓楼昼晴》
明代·唐文凤

晓角吹散行云飞，扶桑枝头日弄辉。晴山凝春得春色，岚光作雨翠扑衣。

楼头尘压鼓声静，燕子窥人春昼永。栏干十二转东风，自捲疏帘看花影。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。